Joves Socialistes felicita a Saó pels resultats en les eleccions de la Universitat de València. | Joves Socialistes
Joves Socialistes > Notícies > Joves Socialistes felicita a Saó pels resultats en les eleccions de la Universitat de València.
El sindicat universitari Saó irromp com a tercera força en nombre de representants estudiantils de la UV
Des de Joves Socialistes feliciten al sindicat germà ideològicament
Joves Socialistes del País Valencià (JSPV) ha expressat hui la seua felicitació al sindicat universitari Saó, agermanat amb la ideologia socialista, pels resultats obtinguts en la jornada d’ahir en les eleccions estudiantils que van celebrar-se a la Universitat de València, on aquesta formació ha irromput per primera vegada, situant-se com a tercera força en nombre de representants, segons les estimacions.
Des de Joves Socialistes afirmen que l’arribada de Saó al si de la Universitat de València és “una oportunitat de dur la Revolució Generacional també a l’àmbit universitari”, per tal de donar resposta als principals problemes als quals s’enfronta l’estudiantat valencià, com són les dificultats econòmiques per poder accedir a l’educació superior, compatibilitzar treball i estudi o garantitzar una eixida laboral de qualitat al talent jove, denuncien des de l’organització juvenil.
D’altra banda, els i les joves socialistes celebren el “triomf col·lectiu” dels sindicats estudiantils d’esquerra en aquestes eleccions, així com l’enfonsament de la dreta, de manera que aquests resultats “tornen a demostrar que una joventut formada i amb capacitat crítica, com ho és la universitària, tendeix a ser progressista i a decantar-se cap a l’esquerra”, assenyalen.
Tot i això, Joves Socialistes ha mostrat la seua preocupació per la baixa participació de l’estudiantat en les eleccions, per la qual cosa demanen un major suport de la institució a l’hora de difondre l’activisme d’aquestes associacions i de proporcionar-los una major cobertura mediàtica, així com recursos i promoció de l’activisme estudiantil.
Finalment, des de Joves Socialistes encomanen al sindicat d’estudiants Saó a posar-se ‘manos a la obra’ i treballar per aconseguir que el seu programa es convertisca en una realitat en la institució i en una millora de la situació de tot l’estudiantat valencià.